Igbó Olódùmarè jìnnà gidigidi, ó to ìrìn ọjọ́ méjì gbáko sí ìlú wa. Àwọn aginjù ńlá mìíràn ń bẹ lójú ọ̀nà, bẹ́ẹ̀ náà si ni àwọn odò tí ó tóbi gbogbo, tí wọ́n ń ṣàn tì wọ́n si ń pariwo ńlá bi wọ́n ti ń sọ̀kalẹ̀ lórí àpáta. Onírúurú ewéko ni ó wà lójú ọ̀nà, àti èyí tí ó dára àti èyí ti kò dára, ọ̀kẹ́ àìmọye àwọn igi ẹlẹ́gùn-ún ni wọ́n sì ń dí ènìyàn lọ́nà bí ènìyàn bá ti ń kọjá lọ bẹ́ẹ̀ ni àwọn alákọrí ìpàǹtí gbogbo ni wọ́n ń dìmọ̀mlù pẹ̀lú àwọn oníjàngbọ̀n itàkùn ti wọ́n ń lọ́ mọ́ onírúurú igi, àwọn ẹranko pàápàá kò tilẹ̀ jẹ́ kí ènìyàn simi, àwọn ìjímèrè àti ìnàkí àti àwọn ọ̀bọ tí ìrù wọn gùn gbọ̀ọ̀rọ̀ ni wọ́n ń ti orí igi dé orí igi, ojú wọn sì fi ara wé ti ènìyàn bẹ́ẹ̀ náà sì ni ọmọ ìka ọwọ́ wọn. Lóòótọ́ ọ̀bọ jọ ènìyàn púpọ̀, ó da bi ẹni pé Ẹlẹ́dàá fi wọ́n ṣe ìbátan ara wọn ni. Onírúurú ǹkan ní ń bẹ ní aginjù. Igi tí ó tóbí àti ọ̀pẹ tí ó ga pẹ̀lú àfòmọ́ ara wọn pọ̀ gidigidi, àwọn ẹranko mìíràn sì ń gbé orí ọ̀pẹ tí ó tóbi; àwọn ẹyẹ tí ẹnu wọ́n rí ṣóńṣó kò jẹ fi ọrùn ọ̀pẹ siré nítorí kí wọn má ba pa àdánù àtiri ẹyìn ọ̀pẹ jẹ, ọ̀kẹ́rẹ́ kì í fẹ́ẹ́ pínyà pẹ̀lú ìtàkùn, àwọn ejò tẹ́ẹ̀rẹ́ a máa wá ibi kọ́lọ́fin kiri, ejò ọká ń ba búrúbú’r lábẹ̀ koríko, òjòlà ń gbé etí odò, bẹ́ẹ̀ ni ogunlọ́gọ̀ ejò olóró kò jẹ́ fi inú ihò ṣirè; ìgbín fẹ́ràn ibi tútù, ìjàpá fẹ́ ìtí, ẹ̀lúùlu ń fò lágbeedeméjì, ṣùgbọ́n àdàbà ń káàkiri ibi gíga, ẹyẹ náà sì dúró bí àkùkọ inú aginjù tí ń ràn àwọn ọdẹ létí àkókò; àwọn igi tí ó ti wó lulẹ̀ láti ọjọ́ tí í ti pẹ́ kò lágbára mọ́, olú ń hù lára wọn; ojú ọ̀nà àwọn ẹrnako yàtọ̀ sí ara won, ojú ọ̀nà èekúté rí tẹ́ẹ́rẹ́ ó si ń dán kooro, ṣùgbọ́n ojú ọ̀nà ìmàdò gbòòrò púpọ̀, ó rí gbẹ̀rẹ̀gẹ̀dẹ̀-gbẹrẹgẹdẹ. Ìwọ ọ̀rẹ́ mi, irohin kò tó àfojúbà, ìwọ náà mọ onírúurú ìṣòro ti ń bẹ ní inu aginjù bẹ́ẹ̀ ni gbogbo ìyọnu wọ̀n-ọnnì ni bàbá mi fi ojú rí bí òun ti ń bá ọ̀nà Igbó Olódùmarè lọ; síbẹ̀síẹ̀, èmi ni mo wí fún ọ, nǹkan ti mo kà silẹ wọ̀n-ọnnì kò jámọ́ nkankan rárá bí a bá fi wọ́n wé ohun tí ojú rẹ̀ ri nígbà tí ó de ọ̀hún tán-
Igbo Olodumare jinna gidigidi, o to irin ojo meji gbako si ilu wa. Awon aginju nla miiran n be loju ona, bee naa si ni awon odo ti o tobi gbogbo, ti won n san ti won si n pariwo nla bi won ti n sokale lori apata. Oniruuru eweko ni o wa loju ona, ati eyi ti o dara ati eyi ti ko dara, oke aimoye awon igi elegun-un ni won si n di eniyan lona bi eniyan ba ti n koja lo bee ni awon alakori ipanti gbogbo ni won n dimomlu pelu awon onijangbon itakun ti won n lo mo oniruuru igi, awon eranko paapaa ko tile je ki eniyan simi, awon ijimere ati inaki ati awon obo ti iru won gun gbooro ni won n ti ori igi de ori igi, oju won si fi ara we ti eniyan bee naa si ni omo ika owo won. Loooto obo jo eniyan pupo, o da bi eni pe Eledaa fi won se ibatan ara won ni. Oniruuru nkan ni n be ni aginju. Igi ti o tobi ati ope ti o ga pelu afomo ara won po gidigidi, awon eranko miiran si n gbe ori ope ti o tobi; awon eye ti enu won ri sonso ko je fi orun ope sire nitori ki won ma ba pa adanu atiri eyin ope je, okere ki i fee pinya pelu itakun, awon ejo teere a maa wa ibi kolofin kiri, ejo oka n ba burubu’r labe koriko, ojola n gbe eti odo, bee ni ogunlogo ejo oloro ko je fi inu iho sire; igbin feran ibi tutu, ijapa fe iti, eluulu n fo lagbeedemeji, sugbon adaba n kaakiri ibi giga, eye naa si duro bi akuko inu aginju ti n ran awon ode leti akoko; awon igi ti o ti wo lule lati ojo ti i ti pe ko lagbara mo, olu n hu lara won; oju ona awon ernako yato si ara won, oju ona eekute ri teere o si n dan kooro, sugbon oju ona imado gbooro pupo, o ri gberegede-gberegede. Iwo ore mi, irohin ko to afojuba, iwo naa mo oniruuru isoro ti n be ni inu aginju bee ni gbogbo iyonu won-onni ni baba mi fi oju ri bi oun ti n ba ona Igbo Olodumare lo; sibesie, emi ni mo wi fun o, nnkan ti mo ka sile won-onni ko jamo nkankan rara bi a ba fi won we ohun ti oju re ri nigba ti o de ohun tan-